google/wiki40b huggingface dataset:
Horloogijn Tšojbalsan

Horloogijn Tšojbalsan (mongoli Хорлоогийн Чойбалсан, kirjutati aastatel 1931–1941 Koroloogiin Çoibalsan ja pärast 1931. aastat ᠬᠣᠷᠯᠤ᠎ᠠᠶᠢᠨ ᠴᠣᠶᠢᠪᠠᠯᠰᠠᠩ; 8. veebruar 1895 – 26. jaanuar 1952) oli Mongoolia Rahvavabariigi kommunistlik liider ja Mongoolia relvajõudude marssal (ülemjuhataja) 1931. aastast kuni surmani 1952. Tema valitsemine oli kaasaegse Mongoolia ajaloos esimene ja viimane kord, kui ühe inimese käes oli täielik poliitiline võim. Teda on kutsutud ka "Mongoolia Staliniks". Tema ajal 1930ndate lõpul toimusid Mongoolias Nõukogude Liidu poolt suunatud repressioonid, milles hukkus 30 000 kuni 35 000 mongolit. Enamik ohvritest olid budismi vaimulikud, intelligents, poliitilised dissidendid, burjaadid ja kasahhid ning teised "revolutsiooni vaenlased". Tema intensiivne budistide tagakiusamine viis peaaegu lõpule nende eksistentsi Mongoolias. Samuti likvideeris ta oma konkurente-kaaskommuniste, kellest mitmed surid GULAGi vangilaagrites Nõukogude Liidus.
Kuigi Tšojbalsani pühendumine Jossif Stalinile aitas Mongoolial säilitada Mongoolia Rahvavabariigi alguses selle iseseisvust, sidus see Mongooliat ka tihedalt Nõukogude Liiduga. Kogu tema valitsemise ajal Mongoolia majanduslikud, poliitilised ja sõjalised sidemed NSV Liiduga süvendasid, infrastruktuuri ja kirjaoskuse tase paranes ning Mongoolia iseseisvuse rahvusvaheline tunnustamine laienes, eriti pärast Teist maailmasõda. Kuid tema lootus Stalini abiga ühendada Hiinale kuuluv Sise-Mongoolia Mongoolia Rahvavabariigiga ei teostunud viimase vastuseisu tõttu. Seetõttu ei läinud ta ka Stalini 70. aasta juubelile 1949.
1951. aasta lõpul läks ta Moskvasse, et ravida oma neeruvähki. Kuid ta suri seal 1952. aasta 26. jaanuaril. Ta surnukeha toodi koju tagasi ning maeti kõigi sõjaväeliste auavaldustega. 1954 pandi ta keha Sühbaatari mausoleumi, kus tema ja Damdin Sühbaatari kehad asusid kuni 1990. aastani. 2005 lammutati mausoleum, kehad põletati budistlike kommete kohaselt ja maeti taas kalmistule.
Aastal 2017 andis Mongoolia Pank välja Tšojbalsani mälestusmündi.
Carlos Castaneda

Carlos Castaneda (sünninimi Carlos Castañeda; 25. detsember 1925 Peruu – 27. aprill 1998 Los Angeles)  oli kultuuriantropoloog ja kirjanik. Toodud sünniaeg pärineb USA immigratsiooniregistrist. Ta ise väitis hiljem end olevat sündinud Brasiilias São Paulos 25. detsembril 1931 või 1935.

Elulugu

1951. aastal läks Carlos Castaneda elama USA-sse. Limas oli õppinud koolis School of Fine Arts skulptuuri ja lootis saada USA-s kunstnikuks. Tegi alguses juhutöid ja õppis Los Angelese kolledžis filosoofiat, kirjandust ning loovkirjutamist. 
Kõik, kes Castanedat tundsid, pidasid teda suurepäraseks hüpnotiseerivate pruunide silmadega jutuvestjaks. 
Ta oli lühikest kasvu ja hoidus pildistamise eest. Koos tollase abikaasa Margaret Runyan’iga innustus ta okultismist. 
1959. aastal astus UCLA ülikooli õppima etnograafiat ja antropoloogiat. Kuna ta ei suutnud tasuda õppemaksu, jätkas peagi töötamist viinapoe müüja ja taksojuhina. Antropoloogiaõpingud viisid Carlose Mehhikosse pikkadele välitöödele. Üha sagedamate retkede tõttu katkes abielu Margaretiga. Siiski adopteeris ta Margareti poja Charles Jamesi.
1968. aastal avaldas Carlos Castaneda esimese raamatu don Juani õpetuste seeriast: "The Teachings of don Juan: A Yaqui Way of Knowledge." Kuigi paljud on pidanud don Juani ehk Juan Matust puhtkirjanduslikuks kangelaseks, on Castaneda raamatutel olnud suur mõju terve põlvkonna inimeste maailmapildi kujundamisel.
Keegi ei tea, kas maailma kuulsaim šamaan don Juan on Carlos Castaneda väljamõeldis või mitte. Vaatamata don Juani ja tema õpetuste populaarsusele ei ole šamaanist ühtegi fotot ega helilinti.
1973. aastal kuulutati Castaneda teosed võltsinguks. Castaneda kadus üldsuse vaateväljalt, elas eraklikult ega vastanud kriitikale.
Oma poja ja naisega katkestas ta samuti suhted ja elas koos kolme “nõia” Carol Tiggsi, Florinda Donner-Grau ja Taisha Abelariga L.A.-s. Raamatus “Jõu teine ring” lasi Castaneda don Juanil põleda valguskehaks.
Nõidade grupp pidas salajasi töötubasid, kus õpetasid inimesi energiat saama 25 põlve vanadest indiaanlaste maagilistest sooritustest. Sooritusi tuntakse tänapäeval kogu maailmas Tensegrity nime all.
1978. aastal kohtus Castaneda Patricia Partiniga, kelle adopteeris 1995. aastal.
1980. aastatel hakkas grupp laienema. Patty mõttel asutati kontsern Cleargreen.
Kuna haigust peeti Tensegrity-gruppides nõrkuseks, ei tohtinud grupiliikmed arsti poole pöörduda.
1997. aastal haigestus aga Castaneda ise maksavähki. Tema haigust peeti suures saladuses.
Aprillis 1998 Carlos Castaneda suri, tema naiskaaslased, nende hulgas ka Cleargreeni tollane president Amalia Marquez, alias Talia Bey, kadusid jäljetult.
Patricia Partini jäänused leiti 2002. aastal Death Valleyst.
Soela sadam

Soela sadam on väikesadam, mis asub Saaremaal Soela külas Soela väina kaldal. Sadama koordinaadid on 58 37’ 3.43’’ N 22 35’ 36.66’’ E
Kuni 2017. aastani asus halduslikult Leisi vallas.
Soela on Saaremaa kõige põhjapoolsem sadam. Lähedal asuvad Triigi, Sõru ja Orjaku sadam.
Sadama juures tegutseb Soela Sadama Selts, mis asutati 2008. aastal. Seltsi abiga on ehitatud uus sadamahoone, süvendatud akvatooriumit ja rekonstrueeritud sadamakaid.
Theodor Schiemann

Theodor Schiemann (ka Theodor Heinrich Christian Karl Schiemann; 5. juuli/17. juuli 1847 Grobiņa, Kuramaa – 26. jaanuar 1921 Berliin) oli baltisaksa ajaloolane ja harrastusarheoloog.
Ta õppis alguses Gläseri koolis, seejärel aastatel 1858–1867 Jelgava kubermangugümnaasiumis. Aastatel 1867–1872 õppis ta Tartu Ülikoolis ajalugu (sai aastal 1868 kuldauraha).
Schiemann oli varauusaja ja uusaja uurija, ta töötas nii Tallinna linnaarhivaarina aastast 1883 kui ka Berliini ülikooli ajalooprofessorina.
Tema juhtimisel toimusid Viljandi ordulinnusel esimesed arheoloogilised kaevamised, mis paljastasid konvendihoonete keldrivõlve. Paraku jäeti võlvid lahtiselt seisma ja nõnda lagunesid need mõne aastaga. Samuti müüs Schiemann kaevamiste kulude katteks varemetelt telliseid. Siiski panid need kaevamised aluse Viljandi linnuse järjepidevale uurimisele.
Ta oli ka saksa keisri Wilhelm II lähedane sõber ja nõuandja.
1918 määras keiser ta Tartu Ülikooli kuraatoriks.
Hans Peter Doskozil

Hans Peter Doskozil (sündinud 21. juunil 1970 Voraus Steiermargi liidumaal) on Austria poliitik (Austria Sotsiaaldemokraatlik Partei). 
Ta õppis aastatel 1994–2000 Viini Ülikoolis õigusteadust.
Ta oli 28. jaanuarist 2016 kuni 18. detsembrini 2017 Austria kaitseminister (Werner Faymanni teises valitsuses).
Alates 28. veebruarist 2019 on ta Burgenlandi liidumaa peaminister.
Helitehnika

Elektroonsed helitehnikavahendid

Helitehnikas kasutatavaid elektroonseid seadmeid nimetatakse audioelektroonikaks. Suure osa nendest moodustavad elektriliseks muundatud helisignaali (audiosignaali) võimendid, tämbriregulaatorid, ekvalaiserid, filtrid jm lineaarse signaalitöötluse vahendid.
Helitehnika alla kuuluvateks võib lugeda ka muusikas kasutatavaid elektroonseid audiosignaali töötluse vahendeid, milles tihti kasutatakse ka ebalineaarseid efekte (elektrikitarride efektiseadmed jms.). Ajalooliselt põhinevad need siiani enamasti analoogelektroonikal põhinevad, kuid võivad olla ka digitaalsel signaalitehnikal põhinevad (sämplerid jms). Ajalooliselt on laialdast kasutamist leidnud ka magnetilise helisalvestuse vahendid (magnetofonid), näiteks tehisliku reverberatsiooni ja tehiskaja tekitamiseks (nn kajamasinad).
Ishias

Ishias on krooniline nimme-ristluupiirkonna ja istmikunärvide haigus.
Haiguse sümptomiks on valu, mis suundub alaseljast reie välisküljele (või ka taga- või esiküljele). Jala teistes osades võib olla nõrkust või tuimust. Tavaliselt esineb see ainult ühel kehapoolel.
Peamine põhjus on selgroo lülivaheketta nihe, mis avaldab survet närvijuurele.
Paula Ivan

Paula Ivan (sündinud 20. juulil 1963 Hereştis) on Rumeenia endine kergejõustiklane (1500 m ja 3000 m jooksja). Olümpiavõitja (1988).

Olümpiamängudel

1988 olümpiavõitja 1500 m (3.53,96) ja hõbemedal 3000 m (8.26,53)
Kindralleitnant (Läti)

Kindralleitnant (läti k Ģenerālleitnants) on Läti maaväe kõrgeim kindraliauaste. Sellest madalam on kindralmajori (Ģenerālmajors) auaste. Läti mereväes vastab sellele viitseadmirali aukraad.
Theodor Tallmeister

Theodor-Aleksis Tallmeister (9. aprill 1889 Tartu – 3. veebruar 1947 Uppsala) oli eesti kirikuõpetaja, nn liberaalse ehk kultuur- või uusprotestantliku kristlusemõistmise eestkõneleja maailmasõdadevahelises Eestis.

Elulugu

Theodor Tallmeister sündis Tartus käsitöölise ja kaupmehe peres. Aastal 1907 lõpetas ta Tartu Aleksandri gümnaasiumi ning jätkas õpingud Tartu Ülikooli usuteaduskonnas. Oli Eesti Üliõpilaste Seltsi liige. Prooviaastal oli ta Helme ja Tartu Pauluse koguduses. Õpetajaeksami sooritas kirikuvalitsuse juures Riias 1911. aastal, ordinatsioon (ametisse kutsumine ja seadmine) toimus 30. juunil 1912. aastal Tartu Maarja kirikus.
Aastatel 1912–1913 oli ta Võru praostkonna asetäitja õpetaja. 1914–1919 oli ta Riia Jakobi (eesti) koguduse adjunkt ja õpetaja. 1914–1915 toimetas ta Riia Eesti Koguduse Lehte ja oli Riia Tööstuskoolis õpetaja.
Th. Tallmeister oli kauaaegne EELK Tallinna Püha Vaimu koguduse õpetaja (1917–1944), Protestantliku Ühingu üks asutaja ning toonase kõrgetasemeliseima laiemale lugejaskonnale mõeldud eestikeelse teoloogilise ajakirja Protestantline Ilm peatoimetaja (ilmumisaastad 1923–1940; 1935–1940 oli nimekuju Protestantlik Maailm). Tallmeister oli ajakirja kaasautor, aga tema tõlkes ilmusid seal näiteks ka endise Tartu Ülikooli usuteaduskonna kasvandiku ja 20. sajandi alguse ühe silmapaistvaima teoloogi Adolf von Harnacki ülipopulaarsed loengud Kristluse olemusest. 10. oktoobril 1928 heitis Eesti Evangeeliumi Luteriusu Kiriku konsistoorium ta vaimulikust seisusest välja.
Aastal 1917 oli Th. Tallmeister Riia linnavolinik ja 1919 Eesti Vabariigi diplomaatiline esindaja ja konsul Läti valitsuse juures. Ta kuulus 1926–1937 Riigikogu II, III, IV, ja V koosseisu ja Tallinna linnavolikokku.
Th. Tallmeister oli kõrgelt hinnatud jutlustaja ning täitis ka mitmeid üldkiriklikke ülesandeid. Ta oli kirikukogu ja majandusnõukogu juhatuse liige, kodukorra komisjoni esimees, seaduste läbivaatamise ja väljatöötamise komisjoni, ülemkirikukohtu ja majandusnõukogu liige.
Aastal 1944 põgenes Theodor Tallmeister Rootsi, kus tegutses vaimulikuna Södertälje põgenikelaagris ja 1946. aastast lühiajaliselt Uppsala eesti koguduses.

Isiklikku

Tema poeg Viktor Tallmeister oli jurist, teine poeg Eugen oli arst.
Sinine vihik

Süžee

Filmi tegevus toimub 1917. aasta suvel, mil Vladimir Lenin pidi ennast koos parteikaaslase Grigori Zinovjeviga ametivõimude eest varjama Razlivi onnikeses.
Sarajevo ülikool

Sarajevo ülikool (bosnia keeles Univerzitet u Sarajevu) on ülikool Bosnia ja Hertsegoviinas Sarajevos; ühtlasi riigi vanim ülikool.
Kooli ajalugu ulatub aastasse 1531, kui asutati islami õiguskolledž. Ülikooli staatuses on alates 1940.
Ülikoolis õpib üle 55 000 üliõpilase.
Amata raudteejaam

Amata raudteejaam on endine raudteejaam Ieriķi–Gulbene–Abrene raudteel Amata piirkonna Drabeši vallas Amata külas. Avamisaegse haldusjaotuse järgi jäi see Āraiši kihelkonda Rencēni mõisa maadele.
Peatus asus Riia jaamast 83 km kaugusel. 
Jaam avati Putra raudteejaamana aastal 1918. Tänapäevase nime sai peatus aastal 1920. Jaam on tähelepanuväärne selle poolest, et kogu tegutsemisaja vältel puudus sel jaamahoone, selle funktsioone täitsid sel ajal erinevad jaama juures asunud raudteele kuulunud ehitised. Amata suleti raudtee sulgemisel aastal 1999, kuigi reisiliiklus lõppes seal juba aastal 1988.
Kuigi Amatale eelnes raudteel Melturi peatus, ei peatunud selle liini rongid kunagi Melturis, sisuliselt eelnes liinil Amatale Ieriķi raudteejaam, ka loeti liini just selle jaama juurest algavaks.
Viimsi Lõvid

Viimsi Lõvid on 2016.aastal loodud Eesti jalgpalliklubi, mille koduväljakuks on Pargi Palliplats. Alates 2019. hooajast mängivad Lõvid Eesti IV liigas - põhi/ida tsoonis.
2018. aastal osales meeskond Rahvaliiga A-tasandil, kus saadi oma ajaloo parim ehk 3.koht. Evald Tipneri karikavõistlustel ja Väikses karikas langeti välja avaringis.
Apostlik Õigeusu Kirik

Ajalugu

Apostlik Õigeusu Kirik kuulub vaimsuse poolest niinimetatud katakombikirikute traditsiooni, selle moodustavad 1920. aastatel Vene Õigeusu Kirikust protestiks kiriku ja nõukogude võimu koostöö vastu lahku löönud usulised rühmitused.
Apostliku Õigeusu Kiriku asutajad kuulusid algul Vene Õigeusu Kirikusse, kuid sealt lahkumise või väljaheitmise järel olid seotud Kiievi Patriarhaadi Ukraina Õigeusu Kiriku, Ukraina Autokefaalse Õigeusu Kiriku või Venemaa Tõelise Õigeusu Kirikuga.
Kiriku asutamisest teavitati avalikkust 13. mail 2000. Kiriku algne nimi oli Taassünni Õigeusu Kirik (vene keeles Православная Церковь Возрождения). Selle asutajad olid piiskopid Stefan (Linitski) ja Kiriak (Temertsidi), kes pöördusid aastatel 2003–2004 tagasi Venemaa Tõelisesse Õigeusu Kirikusse. Kolmas asutajaliige, nõukogude ajal religioosse ja poliitilise dissidendina kuulsust kogunud preester Gleb Jakunin, oli kiriku asutamisest kuni oma surmani detsembris 2014 Apostliku Õigeusu Kiriku Sinodi sekretär.
Kirik registreeriti Venemaa Föderatsiooni justiitsministeeriumis 6. mail 2004.

Tegevuspiirkond

Enamik Apostliku Õigeusu Kiriku kogudusi tegutseb Venemaal: suuremad kogudused asuvad Moskvas, Peterburis, Brjanskis, Volgogradis, Voronežis, Obninskis ja Taganrogis.
Alates kiriku asutamisest 2000. aastal on selle kogudusi tekkinud ka Ukrainas. Väljaspool Venemaad leidub kogudusi veel Valgevenes, Leedus, Šveitsis, Austrias ja Saksamaal.
2003. aastal pühitseti ametisse eraldi piiskop Burjaatia koguduste tarvis. 
2006. aastal seati ametisse piiskopid Ukraina ja Lääne-Euroopa koguduste jaoks.
Valter Raidna

Valter Raidna (aastani 1936 Reinbaum, 15. märts 1913, Tallinn – 10. detsember 1993, Tallinn) oli Eesti ehitusinsener ja tehnikateadlane.

Elulugu

Lõpetas 1931 Tallinna Poeglaste Reaalgümnaasiumi, 1941 TTÜ tööstus- ja tsiviilehituse erialal ning 1955 Ehituse Teadusliku Uurimise Instituudi (Ehituse TUI) aspirantuuri; tehnikakandidaat (1955, Tallinna Polütehniline Instituut (TPI)), väitekiri "Исследование вопроса о применении силикатных и пеносиликатных изделий в малоэтажном строительстве Эстонской ССР". Oli 1938–41 TTÜ ajutine abijõud ning tugevus- ja tehnilise mehaanika labori nooremassistent, 1942–44 Sverdlovskis Uraali Industriaalinstituudis ehitusinsener, 1949–52 "Eesti Projekti" peainsener, 1955–57 ENSV Ehituskomitee esimehe asetäitja, 1957–61 ENSV Rahvamajanduse Nõukogu ehitusvalitsuse juhataja asetäitja, 1961–63 Ehituse TUI ehituskonstruktsioonide sektori juhataja, 1948–83 ka TPI ehituskonstruktsioonide kateedri õppejõud (aastast 1965 dotsent).

Teadustöö

Uurimisvaldkond: raudbetoon- ja kivikonstruktsioonid, tuhkbetooni deformatsioon. Koostanud õppevahendeid.

Isiklikku

Ta on kuulunud Eesti paremikku lauatennises.
Brasiilia jalgpallikoondis 1938. aasta jalgpalli maailmameistrivõistlustel

Brasiilia jalgpallikoondis 1938. aasta jalgpalli maailmameistrivõistlustel

Mängijad

Osvaldo Brandao
Bartescko
Zeze Procopio
Leónidas
Niginho
Argemiro
Valter
Jau
Nariz
Afonsinho
Tim
Hercules
Martim Silveira
Romeu
Domingos
Arthur Machado
Roberto Emilio de Cunha
Brito
Luisinho
Peracio
Batatais
Lopes

Treener

Ademar Pimenta
Bērzaine gümnaasium

Bērzaine Maagümnaasium (saksapäraselt Birkenruh' (maa)gümnaasium; läti keeles Bērzaines ģimnāzija, saksa keeles Gymnasium Kaiser Alexanders II. zu Birkenruh bei Wenden) oli gümnaasium  Liivimaa kubermangu Läti osas. Nüüdisajal jääb kooli asukoht Cēsise linna territooriumile (Bērzaines iela 34).
Gümnaasiumi asutas 1826 pedagoog Albert Holander. Õppetöö algas 1837 ja see oli saksakeelne.
19. sajandil oli see üks Venemaa keisririigi edukamaid gümnaasiumiharidust andvaid koole.
Praeguseni säilinud koolimaja ehitati 1882. Koolimaja on Lätis arvele võetud kultuurimälestisena.
Cillian Sheridan

Cillian Sheridan (sündinud 23. veebruaril 1989 Bailieborough's) on Iirimaa jalgpallur, kes mängib ründajana Austraalia kõrgliigasse kuuluvas klubis Wellington Phoenix.
Ta alustas klubikarjääri Šotimaa kõrgliiga klubis Celtic, millega liitus 2006. aastal. Klubikarjääri jooksul on ta mänginud veel Šotimaa klubides Motherwell, St Johnstone ja Kilmarnock, Inglismaa esiliiga klubis Plymouth Argyle, Bulgaaria kõrgliiga klubis CSKA Sofia, Küprose kõrgliiga klubides APOEL ja Omonia ning Poola kõrgliigas Jagiellonia Białystok. CSKA Sofiaga tuli ta korra Bulgaaria meistriks ja APOEL-iga kaks korda Küprose meistriks. Wellington Phoenixiga liitus ta 2019. aasta jaanuaris.
Debüüdi Iirimaa jalgpallikoondises tegi Sheridan 25. mail 2010 sõprusmängus Paraguay vastu.
Alex D. Linz

Alex D. Linz (õieti Alexander David Linz; sündinud 3. jaanuaril 1989 Californias Santa Barbaras) on Ameerika Ühendriikide filminäitleja.
Tema tuntumad rollid on filmides "Ühel ilusal päeval" (1996), "Üksinda kodus 3" (1997) ja "Max Keeble'i otsustav samm" (2001).
Ta elab koos emaga. Ta on juudi päritolu.
Saima Roosma

Saima Roosma (aastani 1966 Talvik, 3. august 1936, Vigala vald, Läänemaa – 6. november 2004) oli Eesti spordipedagoog.

Elulugu

Lõpetas 1954 Haapsalu Pedagoogika Kooli ja 1960 TPedI kehalise kasvatuse ja muusikaõpetaja erialal. Ta oli 1961–1991 TPÜ kehalise kasvatuse kateedri õppejõud (aastast 1986 dotsent) ja 1982–1984 kateedri juhataja, samuti spordiühingu Kalev naisvõimlemiskomisjoni esimees ja kõrgkoolide kehalise kasvatuse ainekomisjoni liige. Avaldanud naisvõimlemisalaseid kirjutisi, sh õppevahendeid.
Vera Wang

Vera Ellen Wang (sündinud 27. juunil 1949 New Yorgis) on Ameerika moedisainer.
Tema vanemad tulid Hiinast Ameerika Ühendriikidesse 1940. aastate keskel.

Karjäär

Wang lõpetas The Chapini kooli aastal 1967. Wang hakkas iluuisutamisega tegelema 8-aastaselt. Keskkooli ajal treenis ta partner James Stuartiga ja võistles aastal 1968 iluuisutamise meistrivõistlustel. Kui selgus, et tal ei õnnestunud saada USA olümpiameeskonda, alustas ta karjääri moetööstuses.
Kohe pärast lõpetamist palgati Vera Wang Vogue'i toimetajaks. Ta oli Vogue'i kõige noorem toimetaja. Vogue'is töötas ta 17 aastat ning lahkus, et teha koostööd Ralph Laureniga, kelle juures ta töötas 2 aastat. 40-aastaselt hakkas ta iseseisvaks pruutkleididisaineriks.
Vera Wang on teinud pulmakleite paljudele staaridele, nagu näiteks: Chelsea Clinton, Karenna Gore, Ivanka Trump,Campbell Brown, Alicia Keys, Mariah Carey, Victoria Beckham, Sarah Michelle Gellar, Avril Lavigne, Hilary Duff, Khloe Kardashian, ja Kim Kardashian. Wangi õhtukleiti on kandnud ka Michelle Obama. Ta on disaininud ka kostüüme paljudele iluuisutajatele (Nancy Kerrigan, Michelle Kwan ja Evan Lysacek).
Aastal 2006 hakkas ta tootma soodsamaid riideid, selle brändi nimeks sai Simply Vera.
1990 avas ta enda disainipoe, kus on esindatud ka tema pulmakleidid. Pruutkleidisalonge on ta avanud veel New Yorgis, Londonis, Tokyos ja Sydneys. Pruutkleitide hinnad jäävad vahemikku 600–1400 dollarit, mis annab võimaluse pruudile sobivas hinnavahemikus kleit soetada. Ta on oma brändi laiendanud, tehes lõhnaõlisid, ehteid, prille, jalanõusid ja kodutekstiili.
Jaanilinna raudteejaam

Jaanilinna raudteejaam (ka Ivangorodi raudteejaam, Narva-Jaanilinna jaam; vene keeles станция Ивангород-Нарвский) on raudteejaam Venemaal Leningradi oblastis Kingissepa rajoonis Jaanilinnas.

Reisirongiliiklus

Raudteejaamas peatuvad reisirongid liinil Tallinn–Moskva ja Tallinn–Peterburi.
Aardlapalu prügila

Aardlapalu prügila oli prügila Tartu maakonnas Haaslava vallas Aardlapalu külas.
Prügila suleti 2009. Prügilasse viidi muu hulgas Tartu jäätmed.
Tänapäeval tegutseb endise prügila juures jäätmekäitluskeskus.
Borough' staatus Suurbritannias

Borough' staatus Suurbritannias (inglise keeles Borough status in the United Kingdom) on staatus, mis antakse kuningliku õigustekirjaga kohalikele omavalitsusüksustele Inglismaal, Walesis ja Põhja-Iirimaal.
Staatus ei anna borough' nõukogule või elanikele mingeid täiendavaid õigusi.
Borough'd juhib valitav nõukogu (borough council) ja selle esimees kannab tiitlit "meer" (mayor).
Borough' staatust omab 245 omavalitsusüksust.
Ülekandefunktsioon

Ülekandefunktsioon (inglise keeles transfer function, saksa keeles Übertragungsfunktion) on automaatikas lineaarsüsteemi väljundsignaali Laplace'i teisenduse suhe vastava sisendsignaali Laplace'i teisendusse nullalgtingimuste korral.
Draama (teatrifestival)

Draama (kasutatud ka stiliseeritud nimekuju DRAAMA) on aastast 1996 Eestis toimuv teatrifestival. 
Festival toimus esimest korda 1996. aastal Tartus. Aastani 2001 korraldasid seda Eesti Teatriliit ja Vanemuine. Aastast 2004 on seda korraldanud Eesti Teatri Festival.
Tricheilostoma

Levila

Need maod elavad Mustas Aafrikas ja Lõuna-Ameerikas.
Maria Avdjuško

Maria Avdjuško-Taska (ka Maria Avdjushko; sündinud 9. mail 1968 Tallinnas) on eesti näitleja. 
Ta lõpetas aastal 1986 Tallinna 1. Keskkooli. 1990. aastal Tallinna Konservatooriumi lavakunstikateedri (14. lend). Aastatel 1990–1992 oli ta Noorsooteatri näitleja, 1992–2014 töötas ta Eesti Draamateatris.
Ta on lühifilmi "Mis su nimi on?" režissöör. Samuti lavastas ta filmi "Tuliliilia".

Isiklikku

Maria Avdjuško on vene filminäitleja Viktor Avdjuško ja eesti näitleja Liina Orlova tütar.
Ta oli abielus Kristian Taskaga. Neil sündisid lapsed Albert ja Adele.
Erki Russow

Erki Russow (sündinud 8. märtsil 1974 Tallinnas) on Eesti arheoloog.

Elulugu

Erki Russow on teenistujate poeg, Edmund Russowi lapselapse lapselaps ja Arthur Walther Russowi tütrepoeg.
Lõpetas 1992 Jakob Westholmi Keskkooli, 1997 TÜ arheoloogina; M.A. (arheoloogia, 2001, TÜ), väitekiri "Importkeraamika Lääne-Eestis ca 1225–1650", Ph.D. (arheoloogia, 2007, TÜ), väitekiri "Importkeraamika Lääne-Eesti linnades 13.–17. sajandil". Praktikant arheoloogilistel kaevamistel Lübeckis 1993 ja 1999. Oli 1997–2000 Muinsuskaitseameti arheoloogiainspektor, 2000 arheoloogiliste kaevamiste juhataja Dresdenis, 2001 Ajaloo Instituudi (AI) arheoloogiakogude fondihoidja, aastast 2001 TLÜ AI arheoloogiaosakonna teadur. Alates 2001 juhendanud arheoloogilisi päästekaevamisi ja järelevalvetöid Haapsalus. Alates 2002 lugenud keraamika, kesk- ja uusaja arheoloogia valik- ja põhikursusi TÜ-s ja TLÜ-s.

Teadustöö

Uurimisvaldkonnad: keraamika, kesk- ja uusaja arheoloogia, linnaarheoloogia, ajaloolise aja esemeline kultuur. Saksa kesk- ja uusaja arheoloogia ühingu, Soome keskaja arheoloogia seltsi ja Suurbritannia keskaja arheoloogia ühingu liige. Üle 20 teadustrükise, sh 1 monograafia.
Josef Allen Hynek

Josef Allen Hynek (1. mai 1910 Chicago – 27. aprill 1986) on USA teadlane, astronoom ja ufoloog.
Josef Allen Hynek sündis Tšehhoslovakkia immigrantide peres. Ta õppis ja sai professoriks Chicago ülikoolis ja Ohio osariigi ülikoolis.
Teise maailmasõja saabudes töötas ta salajases laboris, mis töötas välja raadio teel aktiveeritavaid meremiinide sütikuid. Selline sütik saadab välja raadiosignaale ja kui laev tuleb piisavalt ligidale, toimub plahvatus. 1952–1969 töötas ta teadusliku nõuandjana projekti "Blue Book" ("Sinine raamat") juures, mis registreeris USA õhujõudude rahastamisel ja otsesel ülesandel USAs toimuvaid UFO-juhtumeid.